Irak / Dohukin lääni, Amedin piirikunta, Barwari Balan alue, Hiror -kylä, turvallisuustilanne ja paluuolosuhteet

Iraq / Dohuk governorate, Amedi district, Barwari Bala subdistrict, Hiror village, security situation and conditions for return

**Kysymykset**

1. Mikä on Amedin piirikunnan turvallisuustilanne?
2. Millaiset ovat Amedin piirikunnan paluuolosuhteet? Onko piirikunnassa raportoitu paluiden estämisiä?
3. Millainen on Amedin piirikunnassa Barwari Balan alueella sijaisevan Hirorin kylän turvallisuustilanne ja paluuolosuhteet?

***Questions***

1. What information is available on the security situation in Amedi district?
2. What information is available on the conditions for return to Amedi district? Have returns been obstructed?
3. What information is available on the security situation and conditions for return
in Hiror village of Barwari Bala area of Amedi district?

## Mikä on Amedin piirikunnan turvallisuustilanne?

Dohukin läänin Amedin piirikunta on pitkälti sotatoimialuetta, jossa Turkin armeijan joukot laajentavat kontrollissaan olevia alueita, ja jossa sen joukot taistelevat samoilla vuorilla piileskeleviä PKK:n[[1]](#footnote-1) sissejä vastaan. Alla lisätietoa.

* Turkin armeijalla tukikohtia Amedin piirikunnassa ja muualla 1990-luvulta lähtien

Turkin valtion ja Turkin kurdien aseellisen liikkeen Kurdistanin työväenpuolueen eli PKK:n välinen taistelu on kestänyt jo noin 40 vuotta. Viimeisten kuuden vuoden aikana konflikti on muuttunut merkittävästi siten, että sitä käydään Turkin sijasta pääasiassa Irakin Kurdistanin alueella.[[2]](#footnote-2) PKK-konfliktin vuoksi Pohjois-Irakin tietyillä alueilla kuten Dohukin läänin Amedin[[3]](#footnote-3) piirikunnan Kani Masissa[[4]](#footnote-4) ja samalla alueella sijaitsevassa Dilmentepessä, sekä Bamernessa[[5]](#footnote-5) ja Amedin läntisen naapuripiirikunnan Zakhon Batufassa[[6]](#footnote-6) on ollut Turkin armeijan tukikohtia vuodesta 1996 lähtien.[[7]](#footnote-7) Xinhua News kertoi edelleen lokakuussa 2012, että Turkin armeijalla oli neljä tukikohtaa Irakin Kurdistanissa: Kani Masi, Dilmentepe, Bamarne ja Batufa.[[8]](#footnote-8)

Turkin ja PKK:n välillä vuoden 2012 lopulla virinnyt rauhanprosessi keskeytyi kesällä 2015 syistä, jotka vaihtelivat PKK:n iskuista Turkin seuraaviin vaaleihin valmistautumiseen ja käynnissä olevaan ISIS-konfliktiin ja sen väkivaltaisuuksiin.[[9]](#footnote-9) Turkin kurdien kannattaman HDP-puolueen kesäkuun 2015 vaalivoiton ja yksittäisten välikohtausten seurauksena Turkin joukkojen ja Irakin Kurdistanista käsin toimivien PKK-sissien välinen konflikti eskaloitui heinäkuussa 2015.[[10]](#footnote-10) Turkki laajensi toiminta-aluettaan Pohjois-Irakissa vuonna 2015.[[11]](#footnote-11)

* Turkin armeija tunkeutuu elokuussa 2019 alkaneessa sotilasoperaation Pençe Harekatıpari (Operation Claw), kesto 28.5.2019–14.6.2020, kolmannessa vaiheessa pari kilometriä Irakin Kurdistaniin -> nykypäivään asti kestäneet sotilasoperaatiot alkavat

Turkin armeija aloitti 24.8.2019 kolmannen vaiheen Operation Claw -sotilasoperaatiosta, jonka kohteena oli Irakin Dohukin läänin Sinat[[12]](#footnote-12)-Haftanin[[13]](#footnote-13) -alueen ne paikat, joissa oli tiettävästi PKK:n sissejä.[[14]](#footnote-14) Syyskuun 2019 alkuun mennessä Turkin armeijan uskottiin edenneen noin kaksi kilometriä Irakin Kurdistanin puolelle. Irakin kurdistanin KDP[[15]](#footnote-15)-puolueeseen liitoksissa olevan verkkolehti Rudawin mukaan muun muassa seuraavia asutuskeskuksia oli syytä välttää: Haftanin, Qasrok[[16]](#footnote-16), Pisaxa[[17]](#footnote-17), Ava Gize[[18]](#footnote-18), Sharanshi[[19]](#footnote-19).[[20]](#footnote-20)

* Turkin maavoimien operaatio Pençe-Kaplan Operasyonu (Claw-Tiger) ja ilmavoimien operaatio Pençe-Kartal Operasyonu (Claw-Eagle), kesto 15.6.–5.9.2020 -> Turkin joukot etenevät noin 14–15 km syvyyteen Irakin Kurdistanissa, välikohtausten määrä nousee jyrkästi

Turkin armeija aloitti 17.6.2020 laajan maaoperaation PKK:ta vastaan Pohjois-Irakissa. Operaatio alkoi Turkin armeijan tykistöiskuilla noin 150 epäiltyyn PKK:n asemaan ja lisäksi se suoritti ilmaiskuja hävittäjäkoneilla, drooneilla ja helikoptereilla. Kommandojoukkoja tunkeutui Haftaninin alueelle PKK:n piilopaikkoihin. Hyökkäyksen kohdealueilla monet kyläläiset kieltäytyivät jättämästä maanviljelysmaitaan, jotka takasivat heille ainoan toimeentulon. Taistelut jatkuivat PKK:n puhemiehen Zagros Hiwan mukaan ”Haftaninin rintamalinjalla”. Hiwan mukaan Turkilla oli tarkoitus laajentaa kontrolloimaansa aluetta. Bagdad protestoi maaoperaatiota ja kutsui Turkin Irakin suurlähettilään Fatih Yildizin puhutteluun.[[21]](#footnote-21)

Rudawin heinäkuussa 2020 ilmestyneen artikkelin mukaan Turkin armeijalla oli tukikohtia 24 strategisella alueella Kani Masissa, Deralukissa[[22]](#footnote-22) ja Shiladzessa[[23]](#footnote-23) ja sen kontrollissa oli lähes 60 kylää Dohukin läänissä.[[24]](#footnote-24) Irakin rajavartiojoukkojen 1. prikaatin komentaja Dler Farzanda kertoi heinäkuun 2020 alussa, että Turkin joukot olivat edenneet noin 14–15 km syvyyteen Irakin Kurdistanissa 15.6.2020 jälkeen. Turkin joukot eivät olleet keskeyttäneet operaatioitaan, vaikka Turkin Irakin suurlähettiläs oli kutsuttu kaksi kertaa puhutteluun.[[25]](#footnote-25) Farzandan mukaan Irakin rajavartiojoukkoja oli sijoitettu kaikkiaan 60 eri paikkaan Dohukin läänin raja-alueilla, Syyrian vastaisen rajan Fishkhaburista Turkin rajan vastaiseen, Shiladzen lähellä sijaitsevaan Gali Balindaan asti.[[26]](#footnote-26) Claw-Tiger ja Claw-Eagle -sotilasoperaatioiden myötä aseelliset välikohtaukset nousivat operaatioalueilla jyrkästi. Tähän oli syynä muun muassa Turkin käyttämä drooniteknologia.[[27]](#footnote-27)

Asharq Al Awsat -lehden lokakuussa 2020 julkaiseman artikkelin mukaan Turkin ilmavoimien pommitukset aiheuttivat suuria tulipaloja, jotka tuhosivat maanviljelijöiden satoja. Artikkelissa kerrottiin, että Turkin operaatiot ovat perinteisesti intensiivisimmillään keväällä ja kesällä, vähentyen talvisin vaativien olosuhteiden vuoksi. Pommitukset kohdistuvat artikkelin mukaan kaikkiin liikkuviin ihmiskohteisiin, ja tämä on johtanut useiden siviilien kuolemiin sekä vaikuttanut paikallisväestön turkkivastaisuuteen. Esimerkkeinä siviileihin kohdistuneista iskuista mainitaan artikkelissa kahden siviilin kuolema Amedin piirikunnassa sijaitsevaan Shiladzeen kohdistuneessa pommituksessa edellisvuonna. Siviiliväestö oli järjestänyt mielenosoituksen paikallisen Turkin armeijan tukikohdan edessä, johon Turkin sotilaat olivat vastanneet ampumalla kohti mielenosoittajia, haavoittaen kahta heistä.[[28]](#footnote-28)

The Guardian kuvaili PKK-konfliktin tilaa Amedin piirikunnan vuorilla huhtikuun 2021 alussa, kertoen Turkin kiihdyttäneen operaatioitaan. Irakin Kurdistanin pääpuolue KDP oli artikkelin mukaan antanut Turkin laajentaa sotilasoperaatioitaan Irakin Kurdistanin puolella, ja KDP:n omat joukot olivat myös ottaneet yhteen PKK:n kanssa. Konfliktin yhteydessä oli paikallisten ihmisten mukaan siviilejä saanut surmansa rankaisemattomuuden ilmapiirissä. Väkivaltaisuuksien lisääntyminen oli tullut shokkina yhteisöille eri puolilla Amedin piirikuntaa. Noin 400 kylää oli tyhjentynyt ja lähes 100 siviiliä on saanut surmansa konfliktin aikana[[29]](#footnote-29). Monet perheet olivat hakeneet turvaa Deralukin kaltaisista asutuskeskuksista, mutta paon kohdealueilla oli muodostunut ylikansoitusta ja työttömyyttä. Taloudellisten mahdollisuuksien puutteessa monet ihmiset olivat joutuneet palaamaan vuorille keräämään yrttejä, sieniä ja hunajaa myyntiä varten. Esim. Deralukista pääsee vuorille Rashavan laakson läpi kuljettaessa. Vuorilla oli Turkin hävittäjäkoneiden pommitusten vaara, eikä PKK sallinut tulen käyttöä. Kaikki eivät tämän takia enää uskaltaneet lähteä vuorille.[[30]](#footnote-30)

The Guardian kertoi, että ihmisoikeusjärjestöt olivat syyttäneet PKK:ta teini-ikäisten henkilöiden pakkorekrytoinnista sieppauksen avulla sekä vakoilusta epäiltyjen siviilien vangitsemisista ja surmista. PKK oli kiistänyt syytteet. Eräs lammaspaimen kertoi The Guardianille tietävänsä kaksi paimenta, jotka PKK oli surmannut ja yhden paimenen, joka oli saanut surmansa Turkin ilmaiskusta. Liikkuminen vuorilla öisin ei ollut mahdollista. Ilmaiskuja eri maissa kartoittavan, Lontoon yliopiston Goldsmiths Colllegeen liitoksissa olevan, voittoa tavoittelemattoman Airwars-järjestön Irak-tutkijan Mohammed al-Jumailyn mukaan Turkin operaatiot olivat johtaneet siviiliuhrien kasvuun siten, että vuonna 2020 noin 27–33 siviiliä sai surmansa ja 23 haavoittui, mikä oli yli kaksi kertaa enemmän kuin vuonna 2019. Turkin viranomaiset kiistivät luvut. The Guardianin Deralukin ja Shiladzen alueilla tapaamat perheet eivät olleet saaneet menetyksistään korvauksia Irakin Kurdistanin tai Turkin viranomaisilta, eikä heillä ollut tietoa siitä, että heidän läheistensä kuolemia tutkittaisiin. Eräs paikallinen asukas kuvasi aluetta eräänlaisena vuorten ympäröimänä vankilana, jossa paikallinen väestö oli piiritettynä. Irakin Kurdistanin korkean virkamiehen, tri Dindar Zebarin mukaan autonomisen kurdialueen parlamentissa käsiteltiin korvausvaatimuksia, ja hän myönsi, että Turkin sotilasoperaatioiden vaikutus oli ”epäilemättä kriittinen”, ja etteivät Irakin tai Turkin viranomaiset olleet pyrkineet saamaan aikaan ratkaisuja niille siviileille, joita tilanne kosketti.[[31]](#footnote-31)

* Turkin armeijan vajaan vuoden kestäneiden, PKK:n vastaisten Pençe-Şimşek Operasyonu (Claw-Lightning) ja Pençe-Yıldırım Operasyonu (Thunderbolt) -operaatioiden (23.4.2021–17.4.2022) myötä Turkin armeijan ja PKK:n väliset taistelut kiihtyvät

Turkki aloitti uuden sotilasoperaation PKK-sissejä vastaan 23.4.2021 Dohukin ja Erbilin lääneissä. Sotilasoperaation kaksi kohdealuetta näkyvät suurpiirteisesti Twitter-tili Anatolia Intelin 3.5.2021 julkaisemassa kartassa. Kysymyksessä 3 mainittu Hirorin kylä jää karttaan merkityn läntisen ”Metina”[[32]](#footnote-32) -operaatioalueen sisään.[[33]](#footnote-33) Turkin ilmavoimat tekivät esimerkiksi 22.5.2021 iskuja Kestan[[34]](#footnote-34), Hirorin, Chalken[[35]](#footnote-35) ja Bazivin[[36]](#footnote-36) kyliin. Mahdollisia uhreja ei raportoitu. Ilmaiskut sytyttivät alueita tuleen ja aiheuttivat vaurioita maanviljelysmaille ja kylien vesi-infrastruktuurille.[[37]](#footnote-37) Al Madan 26.4.2021 julkaiseman artikkelin mukaan Claw-Lightning -operaation taistelut olivat hyvin väkivaltaisia. PKK pyrki pitämään hallinnassaan Kesta -vuoren aluetta, josta se voi hallinnoida Amedin piirikunnassa sijaitsevia kyliä. Turkin armeija pommitti Kesta -vuorta ja maavoimat etenivät 9 km päähän Irakin ja Turkin välisestä rajasta vuoren alueella 23.4.2021 suoritetussa operaatiossa.[[38]](#footnote-38)

Kansainvälinen, rauhantyötä tekevä ihmisoikeusjärjestö Christian Peacemaker Teams (CPT) julkaisi kartan PKK-konflikti -alueesta Irakin Kurdistanissa kesäkuun 2021 alussa. Kartan mukaan Hirorin kylä jäi Turkin armeijan Claw lightning -operaatiossa haltuunsa ottamien alueiden sisälle.[[39]](#footnote-39) Rudaw uutisoi Turkin armeijan perustaneen pienen sotilastukikohdan (outpost) Hirorin kylään noin 15.6.2021 osana Claw-Lightning -operaatiota.[[40]](#footnote-40)

* Turkin armeija valtaa strategisia vuorenhuippuja Dohukin ja Erbilin lääneissä heinäkuussa 2021

Turkin armeija otti kontrolliinsa useita vuorenhuippuja Dohukin ja Erbilin lääneissä, muun muassa strategiset Khamtirin[[41]](#footnote-41) ja Halukahin[[42]](#footnote-42) vuoret heinäkuun 2021 puoliväliin mennessä.[[43]](#footnote-43) PKK väitti 5.7.2021 että Turkin armeijan joukot olivat asemissa myös esimerkiksi Hirorin kylän läheisellä Sehit Viyan -vuorella.[[44]](#footnote-44)

* Turkin armeija aloittaa 17.4.2022 uuden PKK:n vastaisen Pençe-Kilit Operasyonu (Claw-lock) sotilasoperaation -> tarkoituksena estää PKK-sissien kulku Irakista Turkin puolelle

Verkkolehti Al Monitorin mukaan Turkin armeijan tuorein, huhtikuussa 2022 alkanut PKK:n vastainen sotilasoperaatio kohdistuu Metinan, Zapin[[45]](#footnote-45) ja Avasin-Basyanin[[46]](#footnote-46) alueille Irakin Kurdistanin pohjoisessa vuoristossa. Artikkelin mukaan operaation tarkoituksena on, että Turkin armeija saa pysyvän jalansijan varsinkin Metinan ja Zapin alueilla. Turkin sisäministeri Suleiman Soylu sanoi jo vuonna 2021, että Turkki aikoi perustaa Metinaan tukikohdan, josta se voisi tarkkailla aluetta ja kontrolloida PKK:n päätukikohtaan Irakin ja Iranin vastaisen rajan vuorilla kulkevaa reittiä. Ainakin kahta sotilasoperaation alueella olevaa kylää, Sararoa[[47]](#footnote-47) ja Hiroria, oli pommitettu jo edellisellä viikolla, ennen operaation alkamista.[[48]](#footnote-48)

Al Monitorin mukaan kurdi- ja turkkilaiset asiantuntijat arvioivat, että sotilasoperaatio tulisi kestämään viikkoja, ellei kuukausia, vuoriston vaikeakulkuisuuden vuoksi. Turkin presidentti Recep Tayyip Erdogan tapasi Irakin Kurdistanin pääministeri Masrour Barzanin samana viikonloppuna, kun sotilasoperaatio alkoi. Turkin hallituksen arvellaan pyrkimään vievän sotilasoperaatiolla huomiota pois maan talousongelmista ja toisaalta heikentämään Turkin kurdien johtamaa HDP-puoluetta[[49]](#footnote-49), jonka useita jäseniä on syytetty PKK-kytköksistä. HDP-puolue on tuominnut laittomana pitämänsä sotilasoperaation, ja sanoo omassa retoriikassaan pitävänsä sitä Turkin valtapuolue AKP:n ”selviytymiskamppailuna”.[[50]](#footnote-50)

Irakin Kurdistanin Zapin alueella turkkilaisia sotilaita tavannut Turkin puolustusministeri Hulusi Akar ilmoitti 24.4.2022 että Claw-lock -sotilasoperaation tavoitteena on estää PKK:n sissien kulku Irakin Kurdistanin vuorilta, varsinkin Zapin alueella, ja muualta Irakista Turkkiin. Tarkoituksena on hänen mukaansa ”sulkea” Irakin ja Turkin välinen raja PKK:n liikkumiselta. Operaation kohteina ovat PKK:n piilopaikat ja ammusvarastot Turkin ja Irakin Dohukin läänin vastaisella rajalla. PKK:n komentaja Murat Karayilan taas sanoi, että PKK käy selviytymistaistelua Turkin armeijaa vastaan.[[51]](#footnote-51)

Turkin puolustusministerin mukaan viikon sisällä operaation alkamisesta olisi ”neutralisoitu”[[52]](#footnote-52) 56 PKK:n sissiä ja viisi Turkin armeijan sotilasta olisi saanut surmansa. PKK taas väitti surmanneensa saman ajan sisällä 218 Turkin armeijan sotilasta ja haavoittaneensa 48:aa, ja että Avasinin ja Zapin alueilla olisi 11 PKK:n sotilasta saanut surmansa. Turkin presidentti Erdogan väitti, että Turkki koordinoi operaatiota yhdessä Irakin hallituksen ja Irakin Kurdistanin kanssa, mutta Irakin hallitus ja kurdiarmeija eli peshmerga kiistivät tämän. Irakin Kurdistanin hallitus ei kuitenkaan kommentoinut Erdoganin väitettä. Irakin ulkoministeriön puhemies Ahmad al-Sahaf sanoi, että Turkin toimet ovat laittomia.[[53]](#footnote-53)

Al-Monitorin 27.4.2022 julkaiseman artikkelin mukaan Turkin arvellaan pyrkivän muodostamaan sekä Syyrian että Irakin pohjoisiin noin 25–30 km syvyistä ”turvavyöhykettä”. Tämä tulisi Irakin Kurdistanissa jatkeena Turkin armeijan operaatioiden eri vaiheille ja toimisi turvana PKK:ta vastaan. Tarkoituksena on Turkin puolustusministerin mukaan puhdistaa Zapin alue ja ”lukita” Irakin ja Turkin välinen raja. Anonyymin turkkilaisen diplomaattilähteen mukaan Turkki on edennyt etelämmäs PKK:n sissien perässä ja laajentanut kontrollissaan olevaa aluetta, eikä nyt puhuta enää pelkästään 5–10 km syvyisestä vyöhykkeestä vaan drooneja käyttävän Turkin kontrolli ulottuu syvemmälle. Tuoreen sotilasoperaation painopistealueina ovat tosiaan Zapin, Metinan ja Avasin-Basyanin alueet, mutta PKK:n sissien päätukikohdat, jotka sijaitsevat operaatioalueista itään Qandilin vuorilla Irakin ja Iranin rajan tienoilla, eivät toistaiseksi kuulu Turkin väitetysti havitteleman turvavyöhykkeen alueisiin.[[54]](#footnote-54)

Turkkilaisen toimittajan Erman Çeten artikkelissa tammikuulta 2022 on Turkin viestintäministeriön vuoden 2020 kartta, johon on merkitty 13 Turkin sotilastukikohtaa[[55]](#footnote-55) Irakin Kurdistanissa. Artikkelin mukaan Zakhon ja Avasinin välisellä alueella ja toisaalta Avasinin ja Erbilin välisellä alueella on yhteensä 38 Turkin armeijan tukikohtaa tai -asemaa. Çete arvioi, että Turkin Irakin Kurdistanissa käymässä kamppailussa PKK:ta vastaan on myös kyse Turkin halusta vähentää Iranin vaikutusvaltaa Irakissa, Turkin kokiessa, että PKK on liittoutunut Iranin kanssa.[[56]](#footnote-56)

* Amedin piirikuntaan liittyvät välikohtaukset ACLED-konfliktietokannassa 2021–2022

ACLED-konfliktitietokannassa tilastoitiin Amedin piirikunnassa 1 398 turvallisuusvälikohtausta noin 70 paikkakunnalla vuonna 2021. Kuntakohtaisesti välikohtauksia oli seuraavasti: Barwari Bala 651, Markaz al Amadiya 311, Nerwa rekan 366, Sarsank 70. Amedin piirikunnan välikohtauksista 1072 oli räjähde/etäiskuja. Turkin asevoimat olivat tekijänä 912 tapauksessa, ja kohteena oli PKK:n sissit. PKK:n sissit olivat tekijänä 160 tapauksessa ja kohteena oli Turkin asevoimat. Räjähde/etäiskuista 851 oli Turkin armeijan ilmaiskuja hävittäjälentokoneilla, drooneilla ja helikoptereilla, ja 204 oli tykistö/ohjus/kranaatti-iskuja. Maamiina/IED yms. iskuja oli 17. Taisteluita oli 298. Taisteluissa osapuolina olivat lähes aina Turkin armeija ja PKK (272 tapausta). Yksittäisissä tapauksissa mainitaan osapuolena myös Turkin poliisi/tiedustelu, peshmerga tai turkkilainen äärivasemmistolainen aseellinen ryhmä HBDH[[57]](#footnote-57). Väkivalta siviilejä vastaan -kategoriassa oli kaksi tapausta. Lisäksi oli 26 muuta välikohtausta. Kuolonuhreja välikohtauksissa oli 445. Surmansa saaneista lähes kaikki olivat Turkin armeijan sotilaita ja PKK:n sissejä. Viidessä välikohtauksessa pitkin vuotta sai surmansa viisi siviiliä.[[58]](#footnote-58) On huomionarvoista, että 1 072 tapauksessa ACLEDilla oli lähteenä vain PKK:n aseellinen siipi HPG[[59]](#footnote-59), joten luvuista on pitkälti yhden konfliktiosapuolen antamia tietoja.[[60]](#footnote-60)

Tarkastelujaksolla 1.1.–22.4.2022 ACLED-konfliktitietokannassa tilastoitiin 347 turvallisuusvälikohtausta noin 53 paikkakunnalla Amedin piirikunnassa. Kuntakohtaisesti välikohtauksia oli seuraavasti: Barwari Bala 96, Markaz al Amadiya 119, Nerwa rekan 125, Sarsank 7. Amedin piirikunnan välikohtauksista 298 oli räjähde/etäiskuja. Turkin asevoimat olivat tekijänä 277 tapauksessa, ja kohteena oli yhtä tapausta lukuun ottamatta PKK. PKK:n sissit olivat tekijänä 21 tapauksessa ja kohteena oli Turkin asevoimat. Räjähde/etäiskuista 252 oli Turkin armeijan ilmaiskuja hävittäjälentokoneilla, drooneilla ja tai helikoptereilla ja 42 oli tykistö/ohjus/kranaatti-iskuja, jotka jakautuivat melko tasaisesti Turkin asevoimien ja PKK:n tekemäksi. Maamiina/IED yms. iskuja oli 4, niiden taustalla oli PKK. Taisteluita oli 40. Taisteluiden osapuolina oli kaikissa tapauksissa Turkin armeija ja PKK. Väkivalta siviilejä vastaan -kategoriassa oli kaksi tapausta. Lisäksi oli 7 muuta välikohtausta. Kuolonuhreja välikohtauksissa oli 189. Surmansa saaneet olivat kaikki Turkin armeijan sotilaita ja PKK:n sissejä paitsi yhdessä tapauksessa, jossa siviili sai surmansa Turkin armeijan ilmaiskussa.[[61]](#footnote-61) ACLEDilla oli lähteenä 283 tapauksessa vain PKK:n aseellinen siipi HPG. Välikohtausten mahdollisista uhreista esimerkiksi syrjäisissä kylissä ei ole monessa tapauksessa tietoa, kuten ACLED tilastoissaan tällaisten välikohtausten kohdalla mainitsee.

## Millaiset ovat Amedin piirikunnan paluuolosuhteet? Onko piirikunnassa raportoitu paluiden estämisiä?

Turkin ja PKK:n välisen konfliktin vuoksi Amedin piirikunnassa on ollut pakoa kylistä. ICG-tutkimuslaitos arvioi helmikuussa 2022 että joitakin tuhansia ihmisiä on menettänyt kotinsa Amedin piirikunnassa ja muuttanut etelämpänä oleviin kyliin tai kaupunkeihin. Ihmiset ovat valittaneet Turkin pommituksista ja siitä, että PKK:n sissit vaativat paikallisilta suojaa ilmapommitusten aikana.[[62]](#footnote-62)

ACLEDin konfliktitietokannassa on tietoa seuraavista tapauksista, joissa paettiin Amedin piirikunnan kylistä 2021–2022:

* Noin 11.2.2021 yli 200 perhettä pakeni Amedin, Chiyah e Garan[[63]](#footnote-63), Zakhon ja Kani Masin asutuskeskuksista kohti Amedin kaupunkia Turkin hävittäjien jatkuvien pommitusten vuoksi.[[64]](#footnote-64)
* Hirorin kylästä noin 4 km luoteeseen sijaitsevan Kestan kylän asukkaat pakenivat ja kylä tyhjentyi 4.5.2021 Turkin hävittäjien jatkuvien pommitusten ja PKK:n vastaisten Claw-Lightning ja Claw-Thunderbolt -operaatioihin liittyvien taisteluiden vuoksi.[[65]](#footnote-65)
* Hirorin kylästä noin 5 km länteen sijaitsevan Chalken kylän asukkaat lähtivät pakoon noin 9.5.2021 Turkin ilmavoimien jatkuvien iskujen ja Turkin armeijan ja PKK-sissien välisten uusien taisteluiden vuoksi.[[66]](#footnote-66)
* Hirorista noin 4 km itään sijaitsevan Darsishin kylän asukkaat pakenivat ja kylä tyhjentyi 20.5.2021 Turkin hävittäjien jatkuvien pommitusten ja PKK:n vastaisten Claw-Lightning ja Claw-Thunderbolt -operaatioihin liittyvien taisteluiden vuoksi.[[67]](#footnote-67)
* Hirorista noin 5 km itään sijaitsevan Edinin kylän asukkaat pakenivat ja kylä tyhjentyi 25.5.2021 Turkin hävittäjien jatkuvien pommitusten ja PKK:n vastaisten Claw-Lightning ja Claw-Thunderbolt -operaatioihin liittyvien taisteluiden vuoksi.[[68]](#footnote-68)
* Turkin armeija pommitti Hirorin kylää 14.4.2022. Mahdollisista uhreista ei ole ACLEDilla tietoa. Pommituksen seurauksena jotkut talot kärsivät materiaalisia vaurioita. Kylä oli evakuoitu aikaisemmin pommitusten pelossa.[[69]](#footnote-69)
* Turkin armeija pommitti noin 6 km Hirorista itään sijaitsevaa Sararon kylää 15.4.2022. Mahdollisista uhreista ei ole ACLEDilla tietoa. Pommituksen seurauksena yksi siviilitalo kärsivät materiaalisia vaurioita. Kylä oli evakuoitu aikaisemmin pommitusten pelossa.[[70]](#footnote-70)
* Kymmenet perheet joutuivat pakoon Amedin piirikunnassa Jabal Matinin vuorijonon[[71]](#footnote-71) Jabal Kuzarin vuoren lähellä olevista kylistä 18.4.2022 Turkin armeijan pommitusten vuoksi. He pakenivat Amedin kaupunkiin.[[72]](#footnote-72)
* Rudaw kertoi 18.4.2022 julkaistussa artikkelissaan paikallisten ihmisten pelkäävän, että Turkin armeijan uudet pommitukset laukaisevat pakolaisuuden uuden vaiheen. Shiladzen alueen viranomaisten mukaan alueen 92 kylästä vain seitsemän on edelleen asuttuja. Muut kylät on hylätty vuosikymmeniä kestäneen PKK:n ja Turkin18.4. välisen konfliktin aikana. Jatkuva konflikti aiheuttaa pelkoa väestössä ja varsinkin lapsissa.[[73]](#footnote-73) .

IOM:lla ei ole tilastoja Displacement Tracking Matrix -sivujensa interaktiivisessa Return Index-tilastossaan muista Dohukin läänin piirikunnista kuin Zakhosta.[[74]](#footnote-74)

Protection Clusterin lokakuussa 2021 julkaiseman raportin mukaan Dohukin läänissä oli 253 014 maansisäisesti siirtymään joutunutta sekä paluumuuttajaa. Heistä 29 529 henkilöllä (11,67 %) puuttui kaksi tai enemmän henkilöasiakirjaa.[[75]](#footnote-75)

Dohukin läänin pohjoisosassa sijaitsevat Zakhon ja Amedin piirikunnat luokiteltiin marraskuussa 2021 OCHAn raportissa kolmitasoisella asteikolla toiselle tasolle (Moderate access constraints) humanitaaristen toimijoiden liikkumisrajoitusten suhteen. Tällä tasolla aseelliset toimijat, tarkastuspisteet, turvattomuus, hallinnolliset ja muut seikat voivat olla läsnä ja aiheuttavat usein rajoituksia humanitaarisessa liikkumisessa ja operaatioissa.[[76]](#footnote-76) On syytä huomata, että raportti on laadittu ennen Turkin armeijan viimeisintä, huhtikuussa 2022 muun muassa Amedin piirikuntaan kohdistunutta sotilasoperaatiota.

Rudawin 26.4.2022 julkaistussa artikkelissa käsitellään Kani Masin alueella olevia kristittyjä kyliä. Kahdeksan pääasiassa kristittyjen asuttamaa kylää on kokonaan tyhjentynyt PKK:n ja Turkin välisen konfliktin vuoksi. Artikkelissa kerrotusta Yaten kylästä paenneista 31:stä perheestä vain yksi on palannut.[[77]](#footnote-77)

Irakin viranomaisten vuotta 2020 koskevan raportin mukaan itsevalmisteisia räjähteitä (IED) oli tai epäiltiin olevan Irakissa yli 989 km2:n kokoisella alueella vuoden 2020 lopussa. Raportin listassa alueista, joilla on henkilömiinoja, on 215 aluetta Dohukin läänin Amedin piirikunnassa. Alueisiin lukeutuvat myös Hirorin kylä sekä sen välittömällä lähialueella sijaitsevat Kestan ja Sararon kylät.[[78]](#footnote-78)

Humanity & Inclusion (HI) -järjestön[[79]](#footnote-79) lokakuussa 2021 ilmestyneen, eri tahojen viime vuosina julkaisemiin tietoihin perustuvan raportin kartan perusteella Dohukin läänissä on seitsenportaisen asteikon mukaan toiseksi matalimman asteen mukainen määrä henkilömiinoja, improvisoituja miinoja ja itsevalmisteisia räjähteitä (IED). Rypäleaseiden jäänteistä on raportissa oma karttansa, mutta Dohukin läänin tilanteesta ei ole siihen tietoa saatu. Piirikuntakohtaista jaottelua raportin kartoissa ei ole.[[80]](#footnote-80) (HI 13.10.2021, s. 16.)

Directorate for Mines and Explosives in Duhok -viraston ylijohtaja Sheelan Thamer kertoi Kurdistan 24 -verkkolehdelle huhtikuussa 2022, että Dohukin läänissä on löydetty 775 miinakenttää, joista 52 % Amedin piirikunnassa. Näistä oli huhtikuuhun 2022 mennessä puhdistettu 343, ja 405 oli puhdistamatta. Viraston mukaan Dohukin läänissä on saanut surmansa 111 ihmistä 68 miinaräjähdyksessä 2008-2022. Dohukin läänin raja-alueilla on edelleen alueita, joilta miinakenttiä ei ole kartoitettu, varsinkin Amedin piirikunnan Nerwa ja Rekan[[81]](#footnote-81) sekä jotkut alueet niin ikään Amedin piirikunnassa sijaitsevassa Barwari Balan kunnassa. PKK:n läsnäolo on suurin syy siihen, miksi miinanraivaus ei etene. Esimerkiksi Siyarin ja Spindarin kylissä on niittyjä, joita tulisi raivata, mutta PKK:n toiminta alueella estää tämän. Samalla ei ole takeita, etteikö raivatuille alueille asetettaisi uusia miinoja.[[82]](#footnote-82)

## Millainen on Amedin piirikunnassa Barwari Balan alueella sijaisevan Hirorin kylän turvallisuustilanne ja paluuolosuhteet?

Hirorin kylä sijaitsee Dohukin läänin Amedin piirikunnan luoteessa sijaitsevan Barwari Balan kunnan luoteisosassa. Turkin raja kulkee Hirorin pohjoispuolella noin 8 km päässä. Alue on vuoristoista ja Hiror sijaitsee yli kilometrin korkeudessa. Hirorin lähialueella sijaitsevat muun muassa Amedin piirikunnan pääkaupunki Amedi (linnuntietä noin 30 km Hiroorista kaakkoon), Amedin piirikunnassa sijaitseva Bamarnen kaupunki (noin 12 km etelään, Amedin piirikunnassa sijaitseva Kani Masin vuori (noin 17 km länteen), ja Amedin läntisessä naapuripiirikunnassa Zakhossa sijaitseva Haftanin (noin 17 km länteen).[[83]](#footnote-83)

* Hirorin kylään liittyvät välikohtaukset ACLED-konfliktietokannassa 2021–2022

ACLED-konfliktitietokannassa tilastoitiin 71 Barwari Balan kunnan Hirorin kylään liittyvää turvallisuusvälikohtausta vuonna 2021. Tammi-maaliskuussa ja joulukuussa ei tilastoitu välikohtauksia. Huhtikuussa oli 2 välikohtausta, toukokuussa 7, kesäkuussa 11, heinäkuussa 12, elokuussa 15, syyskuussa 16, lokakuussa 4 ja marraskuussa 4. Iskuista 66 oli räjähde/ etäiskuja. Näissä iskuissa tekijä oli kaikissa tapauksissa Turkin armeija ja kohde Hirorin alueella olevat PKK:n sissit. Yli 40 tapauksessa Turkki tulitti PKK:n sissejä ilmavoimillaan ja yli 20 tapauksessa tykistöllä. Kolmessa tapauksessa kohteena olivat siviilit ja kuudessa tapauksessa kohdetta ei kyetty määrittämään. Iskuissa ei tilastoitu kuolonuhreja.[[84]](#footnote-84)

Yksi Hirorin kylän asukas haavoittui Turkin armeijan tykistöiskussa 1.6.2021 tehdessään töitä viljelyksillään.[[85]](#footnote-85) Yksi Hirorin kylän asukas haavoittui vakavasti Turkin armeijan ilmaiskussa 24.9.2021.[[86]](#footnote-86) Noin kymmenen iskun kohdalla raportoitiin vaurioita kylän maihin, viljelyksiin ja taloihin. Kahdessa tapauksessa sähköinfrastruktuuri kärsi vaurioita aiheuttaen kylässä sähkökatkoksen. ACLED tilastoi lisäksi 4 tulitaistelua Hirorin alueella Turkin armeijan ja PKK:n sissien välillä. On huomionarvoista, että 49 tapauksessa ACLEDilla oli lähteenä PKK:n aseellinen siipi HPG (People’s Defence Forces), joten luvuista on lähinnä yhden konfliktiosapuolen antamia tietoja.[[87]](#footnote-87)

1.1.–22.4.2022 välisellä ajalla ACLED-konfliktitietokannassa tilastoitiin seitsemän Barwari Balan kunnan Hirorin kylään liittyvää turvallisuusvälikohtausta. Kaikki olivat Turkin armeijan ilma- ja tykistöiskuja. Kahdessa tapauksessa kohteeksi tilastoitiin PKK ja viidessä tapauksessa kohde jäi määrittämättä. Turkin armeijan ilma- ja tykistöiskussa 2.3.2022 yksi kranaatti osui Hirorin kylässä olevan siviilitalon kattoon, ja siitä koituneet sirpaleet aiheuttivat vaurioita myös useille muille taloille.[[88]](#footnote-88) Turkin armeijan 13.3.2022 Hirorin kylään kohdistamassa ilmaiskussa sai vaurioita useita taloja.[[89]](#footnote-89) Turkin armeijan 14.4.2022 Hirorin kylään kohdistamassa pommituksessa usea hylätty talo kärsi vaurioita. Siviiliuhreja ei tullut, koska kylä oli jo evakuoitu pommituksen pelossa.[[90]](#footnote-90)

Edellä olevien tietojen perusteella voi päätellä, että vuoristoinen Barwari Balan kunta ja Hirorin kylä lähialueineen sijaitsevat keskellä aktiivista sotatoimialuetta, jolle Turkin armeija on jatkuvissa sotilasoperaatioissaan edennyt, ja jossa PKK:n sissit taistelevat Turkin armeijaa vastaan. Hirorista ja sen lähialueen kylistä on ollut pakoa muualle Turkin armeijan pommituksien ja taisteluiden vuoksi. Paluusta Amedin piirikuntaan tai Hirorin kylään ei löytynyt tässä vaiheessa käytössä olleista lähteistä tietoa.

## Lähteet

ACLED – Armed Conflict Location & Event Data*.*

<https://acleddata.com/data-export-tool/> (käyty 28.4.2022)

ANF News 13.3.2021. *Turkey bombs a village in South Kurdistan*. <https://anfenglish.com/women/turkey-bombs-a-village-in-south-kurdistan-58658> (käyty 29.4.2022)

AP/ Fraser, Suzan & Abdul, Qassim 17.6.2020. *Turkey begins offensive against Kurdish rebels in north Iraq*. <https://apnews.com/article/middle-east-ankara-turkey-iraq-international-news-4dd4686c4c62e3bd978cc34901ca87a4> (käyty 26.4.2022)

Asharq al Awsat 23.10.2020. «مخلب» تركيا في العراق يهدد بنزوح سكان المنطقة الحدودية ويدمّر مصادر رزقهم. Saatavilla: Factiva-uutistietokannassa [edellyttää kirjautumista] (käyty 30.12.2021)

BBC/ Rudaw 4.7.2020. *Iraq sets up bases in Kurdistan over Turkey-PKK clashes*. Saatavilla: Factiva-uutistietokannassa [edellyttää kirjautumista] (käyty 30.12.2021)

BBC/ Yeni Safak 7.12.2015. *Turkish paper says troops deployed near Mosul to train Turkmen fighters*. Saatavilla: Factiva-uutistietokannassa [edellyttää kirjautumista] (käyty 30.12.2021)

Çete, Erman 28.1.2022. *Why does Turkey have 38 illegal bases in northern Iraq?* <https://thecradle.co/Article/investigations/6255> (käyty 4.5.2022)

Chomani, Kamal & Jasim, Dastan 2/2022. *Kurdish Allies and Kurdish Enemies: Turkey’s New War Against the PKK*. The Commentaries, Volume 2, No. 1, pp. 13–23. <https://journals.tplondon.com/com/article/view/2101/1572> (käyty 27.4.2022)

CPT ­– Christian Peacemakers Team

1.9.2021. *Updates on Turkish Military Operation: Claw-Lightning. The Civilian Impact in Iraqi Kurdistan, April 23 - September 29 2021*. <https://cptik.org/reports-1/2021/8/23/updates-on-turkish-military-operation-claw-lightning> (käyty 29.4.2022)

3.6.2021. *No Return: The Civilian Impact of Turkey’s Operation Claw-Lightning*. <https://cptik.org/reports-1/civilian-impacts-claw-lightning> (käyty 26.4.2022)

dpa 5.6.2021. مقدمة العراق: 5 قتلى و7 مصابين في هجوم لحزب العمال الكردستاني على قوات البيشمركة في دهوك. Saatavilla: Factiva-uutistietokannassa [edellyttää kirjautumista] (käyty 4.5.2022)

The Guardian/ KcKernan, Bethan & Gnych, Adam 4.4.2021. *Kurds in ‘mountain prison’ cower as Turkey fights PKK with drones in Iraq.* <https://www.theguardian.com/world/2021/apr/04/iraq-turkey-pkk-drones-kurds-kurdistan> (käyty 27.4.2022)

HI – Humanity & Inclusion 13.10.2021. *No safe recovery: The impact of Explosive Ordnance contamination on affected populations in Iraq*. <https://reliefweb.int/sites/reliefweb.int/files/resources/Report2021_EO-Contamination-Iraq-EN-final.pdf> (käyty 25.2.2022)

ICG – International Crisis Group/ Mandiraci, Berkay 18.2.2022. *Turkey’s PKK Conflict: A Regional Battleground in Flux*. <https://www.crisisgroup.org/europe-central-asia/western-europemediterranean/turkey/turkeys-pkk-conflict-regional-battleground-flux> (28.4.2022)

IOM (päiväämätön). Return Index -> Dashboard. <https://iraqdtm.iom.int/ReturnIndex> (käyty 28.4.2022)

Al Jazeera/ Nazish, Kiran 30.7.2015. *Turkey and PKK ‘back to square one’*. <https://www.aljazeera.com/news/2015/7/30/turkey-and-pkk-back-to-square-one> (käyty 26.4.2022)

JHIC - Joint Humanitarian Information Centre 8/2002. *Northern Iraq. Amedi Area.* *DHS03.* <https://www.ecoi.net/en/file/local/1328950/1222_1190276519_348-a3-amedi-dhs03.pdf> (käyty 26.4.2022)

Kurdistan 24/ Nhili, Kurmanj 13.4.2022. *39 percent of minefields in Duhok have been cleared*. <https://www.kurdistan24.net/en/story/27963-39-percent-of-minefields-in-Duhok-have-been-cleared%C2%A0> (käyty 3.5.2022)

Mapcarta. <https://mapcarta.com/> (käyty 26.4.2022)

Al Monitor/ Ertan, Nazlan 18.4.2022. *Turkey launches offensive against PKK targets in northern Iraq*. <https://www.al-monitor.com/originals/2022/04/turkey-launches-offensive-against-pkk-targets-northern-iraq#ixzz7Rf0483vm> (käyty 27.4.2022)

Al Monitor/ Tastekin, Fehim 27.4.2022. *Turkey may 'lock' borders with Syria and Iraq to deal with Kurdish militants.* <https://www.al-monitor.com/originals/2022/04/turkey-may-lock-borders-syria-and-iraq-deal-kurdish-militants#ixzz7RpAfx600> (käyty 29.4.2022)

OCHA – United Nations Office for the Coordination of Humanitarian Affairs 9.11.2021. *Iraq: Humanitarian Access Severity Overview (April 2021)*. <https://reliefweb.int/sites/reliefweb.int/files/resources/iraq_humanitarian_access_severity_overview_november_2021-_cleared_20211220.pdf> (käyty 3.1.2022)

PolGeoNow/ Djukic, Djordje & Centanni, Evan 22.8.2020. *Iraq Control Map & Timeline: Turkey Expands Control in North - August 2020 (Subscription)*. <https://members.polgeonow.com/2020/08/map-of-turkish-control-in-iraq-2020.html?zx=fdaba1f622a6d19b> (käyty 30.12.2021)

Protection Cluster Iraq & UNHCR 31.10.2021. *Protection Analysis Report: Right to identity and civil documentation, October 2021*. <https://www.humanitarianresponse.info/en/operations/iraq/document/iraq-protection-cluster-analysis-right-identity-and-civil-documentation-en> (käyty 3.1.2022)

Republic of Iraq / Ministry of Health and Environment / Directorate for Mine Action (DMA) 20.4.2020. *Stockpiling, Production and Transfer of Anti-Personnel Mines and on Their Destruction Reporting Period of 1 January 2019 – 31 December 2019*. Taulukko “Annex (4) - IKMAA List of Over all SHA containing AP (Hazard status Open or WorkedOn)”. <https://www.apminebanconvention.org/fileadmin/APMBC/Article7-Reports/2021-Iraq-Article7Report.pdf> (käyty 29.4.2022)

Rudaw

26.4.2022. *Turkey-PKK conflict hinders Christians from returning to Duhok villages*. <https://www.rudaw.net/english/kurdistan/260420222> (käyty 28.4.2022)

18.4.2022. *Turkey, PKK publish casualty figures for recent operation in Duhok*. <https://www.rudaw.net/english/kurdistan/180420221> (käyty 28.4.2022)

9.7.2020. *New Iraqi border force bases stopping PKK-Turkey clash spill into populated areas: commander.* <https://www.rudaw.net/english/interview/09072020> (käyty 28.12.2021)

Rudaw/ Karwan Faidhi Dri 25.4.2022. *Ankara says new operation aims to end PKK access to Iraqi border*. <https://www.rudaw.net/english/middleeast/turkey/250420223> (käyty 27.4.2022)

Rudaw/ Nasir, Ali 2.7.2020. *Turkey ups base presence in Kurdistan Region by 50 percent in two weeks*. <https://www.rudaw.net/english/kurdistan/02072020> (käyty 26.4.2022)

Rudaw/ Wali, Zhelwan Z. 2.9.2019. *KRG tells villagers near Turkish border to leave as Turkey-PKK conflict escalates*. <https://www.rudaw.net/english/kurdistan/02092019> (käyty 26.4.2022)

The Washington Institute/ Cagaptay, Soner 14.8.2015. *Implications of Turkey's War Against the PKK*. Policy Watch 2470. <https://www.washingtoninstitute.org/policy-analysis/implications-turkeys-war-against-pkk> (käyty 26.4.2022)

Xinhua 3.10.2012. *Tension mounts between Turkey, Iraq over flurry of disagreements*. Saatavilla: Factiva-uutistietokannassa [edellyttää kirjautumista] (käyty 26.4.2022)

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Partiya Karkerên Kurdistan. [↑](#footnote-ref-1)
2. Chomani & Jasim 2/2022, s. 15. [↑](#footnote-ref-2)
3. Translitteroitu myös Amadi, Amadiya. Amedin piirikunta rajoittuu lännessä Dohukin läänin muihin piirikuntiin Zakhoon ja Dohukiin, pohjoisessa Turkin rajaan, idässä Erbilin läänin Mergasurin piirikuntaan ja Nineven läänin Akren piirikuntaan sekä etelässä Nineven läänin Shikhanin piirikuntaan. [↑](#footnote-ref-3)
4. Kani Masin vuorialue sijaitsee noin 17 km kysymyksessä 3 mainitusta Hirorista itään. [↑](#footnote-ref-4)
5. Translitteroitu myös Bamarni. Kaupunki sijaitsee noin 15 km Hirorista etelään. [↑](#footnote-ref-5)
6. Translitteroitu myös esim. Batifa. Kaupunki sijaitsee noin 18 km Hirorista (translitteroitu myös Hiroor, Heroor, Hirur) lounaaseen. [↑](#footnote-ref-6)
7. BBC/ Yeni Safak 7.12.2015. [↑](#footnote-ref-7)
8. Xinhua 3.10.2012. [↑](#footnote-ref-8)
9. Al Jazeera/ Nazish 30.7.2015 [↑](#footnote-ref-9)
10. The Washington Institute/ Cagaptay 14.8.2015; Çete, Erman 28.1.2022. [↑](#footnote-ref-10)
11. BBC/ Yeni Safak 7.12.2015. [↑](#footnote-ref-11)
12. Translitteroitu myös esim. Sanat. Sijaitsee noin 12 km Haftaninista länteen. [↑](#footnote-ref-12)
13. Translitteroitu myös esim. Heftenin. Sijaitsee noin 17 km Hirorista länteen Zakhon piirikunnassa. [↑](#footnote-ref-13)
14. Rudaw/ Wali 2.9.2019. [↑](#footnote-ref-14)
15. Partiya Demokrat a Kurdistanê, engl. Kurdistan Democratic party. [↑](#footnote-ref-15)
16. Sijaitsee Zakhon piirikunnassa. [↑](#footnote-ref-16)
17. Translitteroitu myös esim. Pis Agha. [↑](#footnote-ref-17)
18. Sijaitsee Zakhon piirikunnassa. [↑](#footnote-ref-18)
19. Sijaitsee Zakhon piirikunnassa, translitteroitu myös esim. Sharanshey, Sheransh. [↑](#footnote-ref-19)
20. Rudaw/ Wali 2.9.2019. [↑](#footnote-ref-20)
21. AP/ Fraser & Abdul 17.6.2020. [↑](#footnote-ref-21)
22. Sijaitsee Amedin piirikunnassa sen pääkaupungin Amedin itäpuolella. Amedi sijaitsee noin 25 km Hirorista koilliseen. [↑](#footnote-ref-22)
23. Sijaitsee Amedin piirikunnassa Deralukin itäpuolella. [↑](#footnote-ref-23)
24. Rudaw/ Nasir 2.7.2020. [↑](#footnote-ref-24)
25. BBC/ Rudaw 4.7.2020. [↑](#footnote-ref-25)
26. Rudaw 9.7.2020. [↑](#footnote-ref-26)
27. Chomani & Jasim 2/2022, s. 14. [↑](#footnote-ref-27)
28. Asharq al Awsat 23.10.2020. [↑](#footnote-ref-28)
29. Koskien lukuja, artikkelista ei selviä, tarkoitetaanko Amedin piirikuntaa vai laajempaa aluetta. [↑](#footnote-ref-29)
30. The Guardian/ KcKernan & Gnych 4.4.2021. [↑](#footnote-ref-30)
31. The Guardian/ KcKernan & Gnych 4.4.2021. [↑](#footnote-ref-31)
32. Metina, myös translitteroitu Matina, on vuoristoalue Irakin Turkin vastaisella rajalla Amedin piirikunnassa. [↑](#footnote-ref-32)
33. <https://twitter.com/AnatoliaIntel/status/1389296963263291392/photo/1> (käyty 26.4.2022). Huom. tällaisia, eri tahojen julkaisemia karttoja on aina syytä verrata muihin lähteisiin ja niiden tietoja tulee pitää lähinnä suuntaa antavina. [↑](#footnote-ref-33)
34. Translitteroitu myös esim. Keste. Kesta sijaitsee noin 4 km Hirorista luoteeseen. [↑](#footnote-ref-34)
35. Sijaitsee Hirorin kylästä noin 5 km länteen. [↑](#footnote-ref-35)
36. Sijaitsee Hirorin kylästä noin 4 km länteen. [↑](#footnote-ref-36)
37. ACLED-tietokantaan viety välikohtaus, lähde Rudaw. [↑](#footnote-ref-37)
38. dpa 5.6.2021. [↑](#footnote-ref-38)
39. CPT 3.6.2021, katso <https://cptik.org/reports-1/civilian-impacts-claw-lightning>. [↑](#footnote-ref-39)
40. ACLED-tietokantaan viety välikohtaus, lähde Rudaw. [↑](#footnote-ref-40)
41. Sijaitsee Zakhon piirikunnassa. [↑](#footnote-ref-41)
42. Sijaitsee Erbilin läänin Mergasurin piirikunnassa. [↑](#footnote-ref-42)
43. PolGeoNow/ Djukic & Centanni 22.8.2020. [↑](#footnote-ref-43)
44. ACLED-tietokantaan viety välikohtaus, lähde People’s Defence Forces. [↑](#footnote-ref-44)
45. Zapin alue sijaitsee Amedin piirikunnassa noin 40-50 km Hirorin kylästä itään. [↑](#footnote-ref-45)
46. Avasinin vuoristoalue sijoittuu Dohukin läänin Amedin piirikuntaan ja Erbilin läänin Mergasurin piirikuntaan. Basyan sijaitsee Mergasurin piirikunnassa. [↑](#footnote-ref-46)
47. Translitteroitu myös Sararu, Siror. Kylä sijaitsee noin 6 km Hirorista itään. [↑](#footnote-ref-47)
48. Al Monitor/ Ertan 18.4.2022. [↑](#footnote-ref-48)
49. Halkların Demokratik Partisi, Peoples' Democratic Party. [↑](#footnote-ref-49)
50. Al Monitor/ Ertan 18.4.2022. [↑](#footnote-ref-50)
51. Rudaw/ Karwan Faidhi Dri 25.4.2022. [↑](#footnote-ref-51)
52. Artikkelin mukaan Turkki tarkoittaa tällä ilmaisulla antautumista, surmaamista tai kiinniottoa. [↑](#footnote-ref-52)
53. Rudaw/ Karwan Faidhi Dri 25.4.2022. [↑](#footnote-ref-53)
54. Al Monitor/ Tastekin 27.4.2022. [↑](#footnote-ref-54)
55. Dera Shish, Masif Asus, Merge, Kani-Masi, Surzari crossing, Darsinski, Kovan Tappeh, Batifa, Chiya Kalkahur, Bamerne Airport, Gali Sulav, Sory ja Bashiqa. Kartta, katso <https://thecradle.co/Article/investigations/6255>. [↑](#footnote-ref-55)
56. Çete, Erman 28.1.2022. [↑](#footnote-ref-56)
57. Halkların Birleşik Devrim Hareketi, engl. Peoples United Revolutionary Movement. [↑](#footnote-ref-57)
58. ACLED 2021. [↑](#footnote-ref-58)
59. Hêzên Parastina Gel, engl. The People's Defence Forces. [↑](#footnote-ref-59)
60. ACLED 2021. [↑](#footnote-ref-60)
61. ACLED 2021. [↑](#footnote-ref-61)
62. ICG/ Mandiraci 18.2.2022. [↑](#footnote-ref-62)
63. Sijaitsee Amedin kaupungista noin 10 km etelään. [↑](#footnote-ref-63)
64. ACLED-tietokantaan viety välikohtaus, lähde Al Maloomah. [↑](#footnote-ref-64)
65. ACLED-tietokantaan viety välikohtaus, lähteet Kurdistan24 ja Rudaw. [↑](#footnote-ref-65)
66. ACLED-tietokantaan viety välikohtaus, lähde Kurdistan24. [↑](#footnote-ref-66)
67. ACLED-tietokantaan viety välikohtaus, lähteet Rudaw. [↑](#footnote-ref-67)
68. ACLED-tietokantaan viety välikohtaus, lähteet Rudaw. [↑](#footnote-ref-68)
69. ACLED-tietokantaan viety välikohtaus, lähteet Rudaw. [↑](#footnote-ref-69)
70. ACLED-tietokantaan viety välikohtaus, lähteet Rudaw. [↑](#footnote-ref-70)
71. Sijaitsee Bamarnen kaupungin pohjoispuolella. [↑](#footnote-ref-71)
72. ACLED-tietokantaan viety välikohtaus, lähde Al Maloomah. [↑](#footnote-ref-72)
73. Rudaw 18.4.2022. [↑](#footnote-ref-73)
74. IOM (päiväämätön). [↑](#footnote-ref-74)
75. Protection Cluster Iraq & UNHCR 31.10.2021, s. 11. [↑](#footnote-ref-75)
76. OCHA 9.11.2021, s. 1. [↑](#footnote-ref-76)
77. Rudaw 26.4.2022. [↑](#footnote-ref-77)
78. Republic of Iraq 20.4.2020, s. 14, 97–103. [↑](#footnote-ref-78)
79. Kutsutaan myös nimellä Handicap International. [↑](#footnote-ref-79)
80. HI 13.10.2021, s. 16. [↑](#footnote-ref-80)
81. Nerwan-Rekanin alue sijaitsee Kani Masista noin 15 km itään. [↑](#footnote-ref-81)
82. Kurdistan 24/ Nhili 13.4.2022. [↑](#footnote-ref-82)
83. Kartat JHIC 8/2002, Mapcarta. [↑](#footnote-ref-83)
84. ACLED 2021. [↑](#footnote-ref-84)
85. ACLED-tietokantaan viety välikohtaus, lähteet Rudaw, Kurdistan24, ANF News. [↑](#footnote-ref-85)
86. ACLED-tietokantaan viety välikohtaus, lähteet Mezopotamya Agency, ANF News, Rudaw. ANF Newsin mukaan Hirorin kylässä haavoittui siviili myös Turkin armeijan pommituksessa 28.9.2021. (ANF News 13.3.2021). CPT:n mukaan Turkin armeijan pommituksissa loukkaantui siviili Hirurin kylän mailla myös 1.6.2021 ja 8.7.2021. (CPT 1.9.2021) [↑](#footnote-ref-86)
87. ACLED 2021. [↑](#footnote-ref-87)
88. ACLED-tietokantaan viety välikohtaus, lähteet Rudaw, Kurdistan24. [↑](#footnote-ref-88)
89. ACLED-tietokantaan viety välikohtaus, lähteet ANF News, Rudaw. [↑](#footnote-ref-89)
90. ACLED-tietokantaan viety välikohtaus, lähde Rudaw. [↑](#footnote-ref-90)